Dana Budeanu a surprins pe toată lumea cu declarațiile făcute recent despre soțul Elenei Gheorghe. Pe platforma pe care a lansat-o în urmă cu mai mult timp, Verdict, creatoarea de modă a vorbit despre Cornel Ene, pe care l-a întâlnit la un eveniment din Constanța, și a subliniat că este un bărbat frumos și cu o energie foarte bună.
L-a complimentat pe soțul Elenei Gheorghe în repetate rânduri, fiind uimită de cât de bine poate arăta acesta în realitate. Dana Budeanu este de părere că Elena Gheorghe și Cornel Ene se potrivesc perfect.
„Elena Gheorghe și soțul. Deci nu îi știam și am fost la o aniversare foarte frumoasă în Constanța și a cântat ea, muzică machedonească și nu numai. Era și soțul ei, băi vedeți că e frumos rău de tot în realitate. L-am văzut în două, trei poze, atât. Vezi că are ceva, deci e foarte mișto și ei sunt foarte mișto, dar el e foarte, foarte mișto. Cred că i-am și zis ei”, a spus Dana Budeanu despre soțul Elenei Gheorghe, Cornel.
Și a continuat: „Am făcut poze cu ei, era toată formația. Sunt foarte mișto și au o superenergie, dar el, el promite bine. (…) Vezi că ai pierdut, stai numai după manechine și cai verzi pe pereți, ia de aici. Vezi că e foarte mișto!”
Elena Gheorghe: „Soțul meu este un frumos”
Elena Gheorghe a reacționat după ce a aflat de declarațiile Danei Budeanu. Cântăreața a dezvăluit că vedeta este foarte apreciată de băieții care fac parte din trupa ei și este bucuroasă că soțul ei a fost apreciat pentru calitățile sale fizice.
„Am primit și eu filmulețul pe grupul trupei mele de WhatsApp, acolo unde o parte din băieți sunt fani declarați Dana Budeanu și dețin aplicația dânsei, unde, de altfel, a fost postat acest clip. Băieții din trupa mea au avut ocazia să-i spună live Danei că o apreciază pentru modul direct de a spune lucrurile, chiar la concertul despre care vorbește, acolo unde, de altfel, ne-am și întâlnit și ne-am văzut îndeaproape.
Ce pot să zic decât că mă simt flatată și îi dau dreptate în tot ceea ce a spus: soțul meu este un frumos”, a declarat Elena Gheorghe pentru viva.ro.
Elena Gheorghe, despre căsnicia cu Cornel Ene
Elena Gheorghe și Cornel Ene s-au căsătorit în urmă cu 12 ani și au format o familie frumoasă împreună cu micuții lor, Amelie și Nikolas. Artista, care și-a cunoscut soțul în urmă cu 20 de ani, a dezvăluit recent care este secretul unei căsnicii de lungă durată.
„Pasiunea într-o relație, în primul rând, vine pe ceva solid. Dacă avem baza prieteniei, baza comunicării, baza lucrurilor care se spun atunci când trebuie și cum trebuie, apoi vine și pasiunea, ușor.
Dacă lucrurile sunt stricate, sunt grele, cumva, e greu să se mai așeze pasiunea și poate fi o pasiune așa de moment, apoi se poate stinge de tot. Trebuie să menții baza, ca să creezi pasiunea”, a spus Elena Gheorghe la Antena Stars, potrivit Spynews.